Nuwe begin vir RustyRusty, wat nou Saint heet, saam met sy nuwe eienaars. (Foto: Bloemfontein DBV) Rusty, die hond van Bloemfontein wat erg vermink is toe hy sy voormalige eienaar teen haar vriend probeer beskerm het, se nuwe lewe by sy aanneemouers het begin. Daar was trane van blydskap toe Rusty, wat nou Saint heet, se nuwe eienaars, Lawrence Jane en Werner Luus, die hele ent van Johannesburg gekom het om hul nuwe familielid aan te neem. “Ons weet hy gaan soveel liefde en onophoudelike drukkies kry. Hy is sedert Desember by ons, maar ons het nooit moed verloor dat ons die perfekte gesin vir hom gaan vind nie,” het die DBV gesê. “Hy kon nie vir iemand beter vra om vir hom ŉ gelukkige tuiste en ŉ ‘vir ewig’-familie te gee nie.” Maroela Media het vroeër berig die DBV in Bloemfontein het in Desember ŉ oproep van Rusty se eienaar oor mishandeling ontvang. Tydens die inspekteurs se besoek by haar huis in die Bloemfonteinse voorstad Batho het hulle Rusty in ŉ baie slegte toestand aangetref. Sy linkeroog het heeltemal uit die oogkas gehang. Afgesien van sy verminkte oog het Rusty ook ŉ skeur onder sy bek en talle kneusplekke aan sy lyf opgedoen. Hy kon ook skaars loop en is in die DBV se sorg geplaas. Rusty nadat hy vroeër ‘n oogoperasie ondergaan het. (Foto: Bloemfontein DBV) Die operasies wat hy sedertdien ondergaan het, het goed afgeloop en Rusty het die afgelope ruk die wêreld vol gehardloop terwyl hy op sy aanneemouers gewag het. Hy het onder meer fisioterapie ondergaan en het weer geleer om normaal te loop. Die DBV het mense bedank wat bydraes gelewer het om vir Rusty se behandeling te betaal. “Ek is so dankbaar oor hierdie brakkie ŉ huis gekry het. My hart wou breek,” skryf een sosialemediagebruiker. Talle ander mense het Luus en Jane bedank omdat hulle die hond ŉ tweede kans gegee het. “Julle ouens het harte van goud,” het nog ŉ gebruiker geskryf.